
I. IMIGRAŢIA – PROBLEMĂ PRIORITARA  A POLITICII UNIUNII EUROPENE

Aflată la răspântia migraţiilor sud-nord şi est-vest, Europa se confruntă, în prezent, cu probleme ireconciliabile: controlul fluxurilor de migraţie - necesitatea asigurării economiei cu forţă de muncă; respectarea drepturilor omului - combaterea reţelelor ilegale de imigraţie; încurajarea integrării - păstrarea specificului naţional; elaborarea unei politici europene care să respecte opiniile publice naţionale.


Căderea zidului Berlinului - care a remodelat planul simbolic al Europei -, precum şi Acordurile de la Schengen - care au întărit frontierele Uniunii Europene -, au determinat apariţia unei turnante în cadrul fluxurilor migratorii din Europa. 


Pentru secolul XXI, modificarea curentelor migratorii se poate explica, în principal, prin evoluţiile demografice europene (odată cu scăderea natalităţii, Europa a devenit în mod progresiv un teritoriu de imigraţie; fenomenul s-a manifestat iniţial în Franţa, apoi în Europa de nord-vest, în Europa de sud şi în prezent, în Europa centrală), prin progresele realizate în domeniul comunicaţiilor, procese care au fost însoţite de persistenţa disparităţilor economice, a conflictelor şi a problemelor de mediu. Corolar al imigraţiei legale, imigraţia ilegală a crescut în mod considerabil şi îngrijorător. Sfera noţiunii de migranţi clandestini este destul de extinsă: în afara persoanelor care au intrat ilegal pe un anumit teritoriu, intră în această categorie şi migranţii intraţi legal într-o ţară şi rămaşi în teritoriu peste limita de valabilitate a vizei sau cei care nu au obţinut reînnoirea titlurilor de sejur şi/sau a permiselor de muncă, muncitorii sezonieri care nu s-au întors în ţările de origine la expirarea contractului sau solicitanţii de azil cărora li s-a respins cererea. In situaţia în care, aşa cum se întâmplă în Europa astăzi, posibilităţile de intrare şi sejur sunt oficial limitate, singura opţiune a candidaţilor la migraţie rămâne intrarea ilegală.


Pentru Europa contemporană, imigraţia constituie un subiect de interes comun, impunându-se progresiv necesitatea coordonării eforturilor pentru soluţionarea corespunzătoare a problemelor legate de fluxurile migratorii, şi, mai ales, a problemelor legate de întărirea controlului la frontiere. Apropierea poziţiilor în acest domeniu s-a concretizat prin Acordurile de la Schengen (intrate în vigoare în 1995) şi  prin Tratatul de la Amsterdam (intrat în vigoare la 1 mai 1999).

Prin Acordurile de la Schengen, între statele semnatare s-a instituit spaţiul de liberă circulaţie a persoanelor şi s-a definit noţiunea de frontiere externe. Suprimarea controalelor la frontierele interne a avut drept consecinţă (aşa cum o va confirma Convenţia de aplicare a Acordului de la Schengen, încheiată în 1990) întărirea cooperării în domeniul controlului la frontieră (mai ales în ce priveşte combaterea imigraţiei clandestine). Spaţiul Schengen, devenit realitate în 1995, s-a extins progresiv la ansamblul statelor membre (cu excepţia Marii Britanii şi a Irlandei). 

Principala inovaţie a Tratatului de la Amsterdam o constituie introducerea în Tratatul privind instituirea Comunităţii Europene, a unui nou titlu (Titlul IV) consacrat vizelor, azilului, imigraţiei şi altor politici referitoare la libera circulaţie a persoanelor. Dispozitivul reţinut, de transfer al problemelor privind azilul şi imigraţia în sfera competenţelor comunitare,  se bazează pe aplicarea în două etape a regulilor comunitare referitoare la  libera circulaţie a persoanelor. Astfel:

- prin intrarea în vigoare a Tratatului, se recunoaşte Comisiei Europene o capacitate de iniţiativă pe care, în prezent, o împarte cu statele membre, cu menţinerea unanimităţii votului în cadrul Consiliului şi cu consultarea Parlamentului European;

- după 5 ani de la intrarea în vigoare a Tratatului, pentru măsurile legate de libera circulaţie a persoanelor,  se acordă exclusivitate iniţiativei Comisiei; după consultarea Parlamentului European, Consiliul urmează să decidă, cu unanimitate de voturi, asupra aplicării procedurii de codecizie şi asupra aplicării votului cu majoritate calificată. 

Comisia Europeană pledează pentru o aplicare automată a majorităţii calificate şi a procedurii de codecizie pentru întreg Titlul IV, la capătul a 5 ani de la intrarea în vigoare a Tratatului, deci de la 1 mai 2004. Conform dispozitivului actual, punerea în practică a acestei proceduri este subordonată votului umanim al Consiliului. 

Momentul veritabil al începerii punerii în practică a spaţiului de libertate, securitate şi justiţie prevăzut de Tratatul de la Amsterdam, l-a constituit Reuniunea Consiliului European de la Tampere (Finlanda) din 15-16 octombrie 1999, prima reuniune a şefilor de stat şi de guvern consacrată în exclusivitate acestei probleme.

In domeniul imigraţiei, Consiliul de la Tampere a reţinut 4 orientări majore:

· dezvoltarea parteneriatului cu ţările de origine în scopul favorizării codezvoltării;

· adoptarea unei proceduri comune de azil şi a unui statut unic al solicitanţilor de azil, valabil în toată Uniunea;

· aplicarea unui tratament echitabil resortisanţilor din ţările terţe;

· gestionarea mai eficientă a fluxurilor migratorii, avându-se în vedere  următoarele direcţii de acţiune:    
- lansarea, în strânsă cooperare cu ţările de origine şi de tranzit, a unor ample campanii de informare referitoare la posibilităţile reale de imigraţie legală;

- continuarea politicii comune în materie de vize şi înfiinţarea, în ţările terţe, de birouri comune  pentru eliberarea vizelor U.E.;

- adoptarea de dispoziţii legislative care să prevadă sancţiunile împotriva filierelor de  imigraţie clandestină;

- o mai strânsă cooperare între serviciile de control la frontiere (mai ales la frontierele maritime);

- acceptarea, în totalitate, a acquis-ului Schengen de către ţările candidate, avându-se în vedere importanţa controlului la viitoarele frontiere externe ale Uniunii;

- acordarea de ajutoare ţărilor de origine şi de tranzit pentru facilitarea reîntoarcerii voluntare a imigranţilor;

- încheierea de acorduri de readmisie sau inserarea de clauze-tip specifice, în alte acorduri încheiate de Comunitatea Europeană cu ţări terţe.
In iunie 2000, Comisia de politică externă, apărare şi militară a Senatului francez a prezentat un prim bilanţ al punerii în practică a principiilor de acţiune adoptate la Tampere 
. In raport au fost relevate următoarele aspecte:

· Existenţa de mijloace financiare insuficiente pentru realizarea parteneriatului cu ţările terţe. Astfel, deşi Comisia Europeană a estimat că sumele anuale necesare cooperării cu ţările terţe în domeniul imigraţiei se ridică la 15 milioane euro, suma finală înscrisă în buget la acest capitol a fost de 5 milioane euro. In consecinţă, lansarea campaniilor de informare prevăzute la Reuniunea de la Tampere ar putea fi amânată spre sfârşitul anului 2001.

· Apropierea legislaţiilor naţionale în această materie se află într-o fază incipientă. 

· Tările terţe recunosc cu mare dificultate clauza de readmisie.  Principiul readmisiei va figura în noul acord semnat între statele membre şi cele 71 de ţări din Africa, Caraibe, Pacific. Dar valoarea practică a acestui dispozitiv lasă loc scepticismului, întrucât el fixează un cadru foarte general, principiul readmisiei urmând să acţioneze numai după semnarea de acorduri bilaterale cu ţările interesate.

· Acceptarea, în totalitate, a acquis-ului de către ţările candidate la aderare constituie unul dintre cele mai delicate puncte ale negocierilor care se poartă cu acestea.

Înainte de a face obiectul unui dialog bilateral, acquis-ul a fost mai întâi prezentat ansamblului ţărilor candidate, trecându-se în revistă exigenţele şi  procedându-se, totodată, la identificarea „punctelor critice”.

La începutul anului 2000, ţările candidate au fost invitate să se pronunţe asupra modului în care doresc să ia în considerare ansamblul acquis-ului: chiar de la aderare sau după o perioadă de tranziţie. La rândul ei, Comisia a pregătit poziţiile de negociere cu fiecare din statele aflate în primul grup de ţări candidate. 

Problemele legate de libera circulaţie a persoanelor şi de controlul la frontiere constituie astăzi cel mai dificil capitol al negocierilor de aderare. Capacitatea viitoarelor state membre de a-şi asuma responsabilităţile legate de supravegherea frontierelor externe ale Uniunii continuă să fie un subiect îngrijorător pentru toată lumea. 

Comisia a considerat bilanţul ca fiind decepţionant, din următoarele motive:
- nu s-a realizat un schimb de informaţii eficient între statele membre pentru elaborarea de iniţiative comune în domeniul imigraţiei; astfel, deşi au o incidenţă directă asupra tuturor statelor membre, măsurile de regularizare a statutului imigranţilor clandestini nu sunt luate concertat; 


- s-a constatat o lipsă de solidaritate financiară; ţările cu frontiere externe asigură atât securitatea teritoriului propriu, cât şi pe cea a întregii Uniuni, folosind numai mijloace naţionale; dar, sarcina apărării interesului comun în materie de securitate la frontiere nu ar trebui să aparţină doar statelor pe care hazardul geografic le-a plasat la marginea Uniunii, ci, cel puţin în plan financiar, ar trebui să se realizeze „o împărţire a sarcinii” 
;


- Consiliul European de la Tampere a prezentat ansamblul problemelor legate de libera circulaţie a persoanelor, dar nu a stabilit formele concrete ale politicii în domeniul migraţiei; urmează a fi definite orientările unei politici de imigraţie, luându-se în considerare necesitatea favorizării anumitor forme de imigraţie, evoluţiile demografice ale Uniunii, nevoile specifice ale anumitor sectoare economice, precum şi oportunitatea fixării unor cote de imigraţie pentru fiecare ţară. 


De asemenea, raportul conţine unele concluzii şi propuneri:


- Pentru supravegherea şi controlul frontierelor externe este necesară o mai strânsă cooperare a statelor europene. Infiinţarea spaţiului de liberă circulaţie a persoanelor în cadrul UE a avut un efect oarecum paradoxal. In condiţiile în care controlul frontierelor externe interesează ansamblul statelor membre, apărarea acestui interes comun a rămas în competenţa naţională.

Problema va căpăta o şi mai mare acuitate în momentul aderării la U.E a ţărilor din Europa Centrală şi Orientală, ţări cu mijloace modeste, care sunt destinate, în principal, integrării lor economice. Aşadar, pentru a permite noilor state membre care au frontiere externe să facă faţă responsabilităţilor în domeniu, mecanismele de solidaritate financiară între statele membre ar trebui să fie întărite substanţial. 

Tot în domeniul asigurării securităţii frontierelor externe, s-a făcut propunerea de a se înfiinţa patrule de supraveghere alcătuite din forţe multinaţionale; această formă de cooperare ar trebui să răspundă unei cereri în acest sens, formulate de statul interesat, urmând ca trupele să fie plasate sub controlul său şi să respecte prerogativele naţionale.

- Comisia trebuie să aplice pe deplin principiul subsidiarităţii. Tratatul de la Amsterdam a încredinţat Comisiei un rol primordial în domeniul imigraţiei, urmând ca, peste câţiva ani, ea să deţină exclusiv dreptul de iniţiativă în materie. Dar, întrucât procesul de comunitarizare nu este un scop în sine, el ar trebui să permită o mai bună punere în practică a măsurilor naţionale. O politică de imigraţie reprezintă, înainte de toate, un ansamblu de măsuri adaptate la realităţile unei situaţii variabile de la o ţară la alta. Ca atare, în domeniul imigraţiei, Comisia Europeană trebuie să ţină seama de principiul subsidiarităţii, care să asigure păstrarea responsabilităţilor statelor naţionale în realizarea obiectivelor politicii în domeniul imigraţiei.


O atenţie deosebită trebuie acordată cooperării bilaterale; una din modalităţile posibile de cooperare ar putea fi înfiinţarea unor centre de cooperare poliţienească şi vamală (după modelul structurilor create la frontierele franceze).


Se recomandă, de asemenea, şi semnarea unor acorduri bilaterale specifice între statele membre şi ţările candidate la aderare (a se vedea în acest sens, acordul privind întărirea controlului la frontiere, încheiat între Austria şi Ungaria).

- Necesitatea determinării liniilor directoare ale politicii în domeniul migraţiei. Europa nu are, totuşi, o viziune comună asupra problemelor legate de de migraţie. Fenomenul migraţiei nu are un caracter provizoriu, ci este un proces de lungă durată, determinat de evoluţia factorilor demografici şi economici, precum şi de permanenţa inegalităţilor de dezvoltare între nord şi sud. In aceste condiţii, există riscul ca imigraţia demografică să devină o componentă majoră a viitorului Europei. Evoluţiile cu ritmuri foarte diferite de la o ţară la alta explică într-o mare măsură diferenţele de apreciere naţională a problemei imigraţiei. Totuşi, de mai mulţi ani, politicile naţionale prezintă convergenţe incontestabile 
. 


Acceptarea unei imigraţii regulate – pe bază de cote pe ţară sau profesie –, paralel cu o tot mai strânsă cooperare în combaterea imigraţiei clandestine, poate reprezenta una dintre orientările majore ale unei politici europene coerente şi unitare în domeniul migraţiei.

II. CONTEXTUL DEMOGRAFIC SI ECONOMIC AL IMIGRAŢIEI  DIN CADRUL  U.E.

1. Contextul demografic


Situaţia demografică a Uniunii se caracterizează prin două tendinţe principale: încetinirea creşterii demografice şi îmbătrânirea populaţiei. Conform cifrelor prezentate de Eurostat 
, în perioada 1975-1995, populaţia Uniunii a crescut de la 349 la 372 milioane de locuitori, iar procentul persoanelor de peste 65 de ani s-a mărit de la 13% la 15,4%. S-a estimat că între 1995 şi 2025, creşterea populaţiei celor 15 va fi mai lentă (de la 372 la 386 milioane locuitori), urmând ca apoi să intre în declin. In următorii 10 ani, populaţia activă (între 20 şi 64 de ani) va începe să scadă (de la 225 milioane de persoane în 1995, la 223 milioane în 2025), în timp ce numărul persoanelor de peste 65 de ani va continua să crească, urmând să atingă, în 2025, procentul de 22,4.


In linii mari, şi ţările candidate la aderare vor cunoaşte acelaşi fenomen de îmbătrânire a populaţiei şi de scădere a populaţiei active, şi se vor confrunta cu aceleaşi probleme cu care se confruntă statele membre. Inlăturarea sau atenuarea consecinţelor acestor tendinţe demografice va depinde de viteza de redresare economică şi de condiţiile oferite de piaţa de muncă. In unele dintre aceste ţări, se vor accentua disparităţile regionale între zonele urbane şi zonele rurale.


In statele membre, aceste fenomene au început deja să se manifeste; unele dintre ele (Germania, Italia şi Suedia) au o rată negativă de creştere demografică naturală (diferenţa dintre naşteri şi decese), în timp ce altele (Finlanda, Franţa, Irlanda şi Olanda) vor înregistra, în următorii ani, un nivel de creştere naturală relativ ridicat. Pe ansamblul Uniunii, principala componentă a creşterii demografice o constituie soldul migrator (diferenţa dintre imigraţie şi emigraţie în cursul unui an ).


Conform Eurostat, în ultimul deceniu, soldul migrator net al Uniunii s-a diminuat  rapid: dacă la începutul anilor ’90, el atinsese cifra anuală record de peste 1 milion de persoane, în 1999 această cifră a scăzut la 700.000. In perioada 1990-1998, în Uniune, rata migraţiei nete a fost de 2,2 la mie, faţă de 3 la mie în SUA, 6 la mie în Canada şi aproape 0 în Japonia.


In prezent, fluxurile migratorii sunt alcătuite din diferite categorii de persoane: solicitanţi de azil, persoane deplasate, persoane care solicită protecţie temporară, membri ai familiilor de imigranţi deja stabiliţi în Uniune, muncitori imigranţi şi un număr din ce în ce mai mare de persoane care aparţin imigraţiei de afaceri. Reîntregirea familiei şi existenţa în ţara-gazdă a unor comunităţi etnice au devenit factori importanţi, atât din punct de vedere cantitativ, cât şi din punct de vedere al destinaţiei fluxurilor de migraţie. Fluxurile au devenit mai suple (a crescut numărul deplasărilor pe termen scurt şi a celor transfrontaliere) şi se caracterizează printr-o structură complexă a categoriilor de persoane care intră în Uniunea, dar şi a celor care ies.


Comisia Europeană consideră că întărirea imigraţiei legale nu poate constitui un mijloc eficace pe termen lung pentru compensarea mutaţiilor demografice, pentru că, odată stabiliţi, imigranţii tind să adopte normele de fecunditate din ţările gazdă; însoţită, eventual, şi de măsuri suplimentare (precum cele legate de o politică familială corespunzătoare) imigraţia legală ar putea favoriza, doar pe termen scurt, creşterea demografică.


Recursul la o imigraţie controlată, în cadrul unei strategii structurale de ansamblu, ar putea permite o oarecare atenuare a insuficienţelor demografice.


2. Contextul economic şi piaţa de muncă 

In prezent, perspectivele macroeconomice ale Uniunii sunt dintre cele mai bune din ultimii ani: rata inflaţiei şi rata dobânzilor au scăzut, s-au redus  deficitele din sectorul public, iar balanţa de plăţi este bună. Avantajele introducerii monedei euro şi ale realizării pieţei interne conduc la îmbunătăţirea creşterii economice şi la un număr mai mare de locuri de muncă, deci, implicit, la scăderea şomajului.


Conform liniilor directoare adoptate în 1997 de Consiliul European de la Luxembourg, referitoare la coordonarea politicilor Uniunii în domeniul forţei de muncă, şi articolului 126 din Tratatul de la Amsterdam, politicile statelor membre în domeniul forţei de muncă se realizează într-o manieră compatibilă cu marile orientări ale politicilor economice şi de forţă de muncă adoptate în fiecare an de către Consiliu. Pe baza acestor orientări, statele membre îşi elaborează planuri naţionale de acţiune, a căror punere în aplicare este controlată de către Comisie şi Consiliu.


In martie 2000, cu ocazia Reuniunii Consiliului European de la Lisabona s-a făcut referire la unele slăbiciuni ale economiei Uniunii: 

- persistenţa unui număr mare de şomeri (peste 15 milioane), deşi rata medie a şomajului era, în 1999, de 9,2%;

-  existenţa unui şomaj structural de lungă durată, cu puternice diferenţe regionale;
- insuficienta dezvoltare a sectorului serviciilor, în special în domeniile telecomunicaţiilor şi al internetului;

-  lipsa acută de personal calificat, cu deosebire în sectorul tehnologiilor de informaţie;

- necesitatea modernizării regimului de protecţie socială, avându-se în vedere procesul de îmbătrânire a populaţiei;

- existenţa pe piaţa muncii a unui procent insuficient de femei şi de persoane în vârstă.


La Lisabona, Uniunea şi-a fixat un nou obiectiv strategic pentru următorul deceniu: dezvoltarea unei economii dintre cele mai competitive şi mai dinamice din lume, capabilă să realizeze o creştere economică durabilă, însoţită de ameliorarea cantitativă şi calitativă a muncii şi de o mai mare coeziune socială. In acest scop s-a adoptat o strategie globală, al cărei obiectiv îl constituie, în perioada 2000 - 2010, creşterea ratei medii de utilizare a forţei de muncă totale de la 61% la 70%, iar pentru femei, de la 51% la peste 60%. Comisia consideră că punerea în practică a strategiilor actuale va permite reducerea efectelor îmbătrânirii populaţiei din cadrul Uniunii, precum şi raportul de dependenţă dintre persoanele active şi pensionari.


Capacitatea diferitelor ţări şi regiuni ale Uniunii de a compensa efectele evoluţiei demografice şi de a mobiliza rezervele de forţă de muncă neutilizate variază în mod considerabil. 

Dacă la nivelul U.E. există deja proceduri de coordonare a politicilor într-un anumit număr de domenii, nu s-a acordat, totuşi, atenţia cuvenită rolului din ce în ce mai mare al  resortisanţilor din ţările terţe, precum şi necesităţii integrării imigranţilor actuali şi a celor potenţiali.


Cu prilejul reexaminării situaţiei imigranţilor care desfăşoară activitate economică în ţările membre, s-au constatat următoarele: 

- existenţa, încă de la mijlocul anilor ’80, a unui decalaj crescând între numărul imigranţilor calificaţi şi numărul celor necalificaţi;

- din 1992, a crescut, în rândul populaţiei active, numărul imigranţilor necalificaţi în anumite sectoare: agricol, construcţii şi lucrări publice, servicii domestice şi personale, turism sezonier şi unele sectoare industriale;

- se manifestă tendinţa înmulţirii cererilor de forţă de muncă calificată sau cu grad înalt de calificare, datorată, pe de o parte, imposibilităţii satisfacerii pieţei de muncă cu forţă de muncă locală şi, pe de altă parte, amplificării concurenţei, pe plan mondial, în domeniul atragerii de personal calificat în anumite sectoare (îndeosebi în cel al informaticii). 


Studiile elaborate în ultimii ani cu privire la incidenţa economică a imigraţiei legale în diferite state membre au indicat faptul că imigraţia economică legală are atât efecte pozitive, cât şi negative (la nivel local aceste efecte având tendinţa de echilibrare), şi că, în general, imigranţii influenţează pozitiv creşterea economică. Pe de altă parte, aceste studii nu relevă ideea conform căreia imigraţia ar constitui una din cauzele şomajului, arătând că imigranţii acceptă locuri de muncă refuzate de populaţia locală, chiar în condiţiile unei rate ridicate a şomajului. Evident, este dificil de evaluat incidenţa imigranţilor ilegali care muncesc în ţările Uniunii. Deşi aceşti imigranţi clandestini, ca şi, în numeroase regiuni, imigranţii legali necalificaţi, contribuie incontestabil la creşterea pe termen scurt a economiei, prezenţa lor poate duce la întârzieri în aplicarea reformelor structurale necesare unei creşteri economice durabile.

*

In unele state membre, s-a început deja procesul de deschidere a canalelor de imigraţie legală în scopuri economice. 

La începutul lunii august 2001, ministrul german de interne, Otto Schily, a prezentat proiectul unei noi legi privind imigraţia în Germania, lege pe care a caracterizat-o ca fiind „cea mai modernă lege a imigraţiei din Europa”.  El a arătat că prin această lege se doreşte  o imigraţie „foarte flexibilă şi variabilă, în funcţie de necesităţile pieţei forţei de muncă şi ale regiunilor” şi a exclus atât posibilitatea ca imigraţia controlată să se constituie ca unică soluţie la criza demografică prin care trece Germania (manifestată prin scăderea populaţiei, concomitent cu îmbătrânirea ei), cât şi posibilitatea revizuirii dreptului  la azil: „Trebuie totuşi să ne preocupe faptul că procedura de azil nu trebuie să fie deturnată în scopul imigrării”.

Prevederile proiectului de lege au provocat vii discuţii, pentru că, deşi este adevărat că Germania are nevoie de imigranţi (economia germană ducând lipsă de personal calificat, de cercetători ştiinţifici şi de tineri întreprinzători), s-a pus totuşi problema numărului de imigranţi care pot intra în Germania şi în ce condiţii.  Conform legii propuse, persoanele care doresc să intre în Germania vor putea solicita acest lucru în mod oficial, urmând ca decizia să fie luată după întocmirea unui punctaj, care se acordă pe baza anumitor criterii. Astfel, o persoană va primi mai multe puncte dacă este tânără; o bună pregătire profesională îi va aduce 30 de puncte, iar cunoaşterea limbii germane înseamnă alte 20 de puncte. Dacă persoana respectivă are copii, are o calificare profesională şi experienţă, va obţine puncte în plus. Punctajul maxim este de 100. Potrivit informaţiilor furnizate de Comisia guvernamentală desemnată să elaboreze proiectul noii legi a imigraţiei, întreprinderile care au nevoie de personal vor putea solicita, anual, primirea în Germania, a maximum 20.000 de imigranţi; 10.000 de tineri vor putea veni în Germania pentru a-şi completa studiile; de asemenea, sunt prevăzute norme speciale pentru reglementarea intrării în Germania a întreprinzătorilor străini, a personalului cu înaltă calificare şi a absolvenţilor unei facultăţi; nu s-a stabilit dacă permisul de intrare în Germania va fi acordat numai persoanelor cu înaltă calificare sau şi muncitorilor calificaţi; nu s-a stabilit nici dacă vor fi primiţi sau nu tineri de vârstă şcolară, urmând ca, în perspectivă, aceştia să-şi întemeieze o familie în Germania şi să contribuie astfel, la creşterea natalităţii. 

Principalul obiectiv al viitoarei legi a imigraţiei îl constituie satisfacerea necesităţilor pieţei de muncă din Germania, precum şi îmbunătăţirea situaţiei demografice a ţării, întrucât, în următorii 50 de ani, populaţia ar putea să scadă de la 82 la 60 de milioane de locuitori.
 In prezent, în Germania trăiesc 7,3 milioane de străini, adică 8,9% din populaţia totală.

Conform situaţiei prezentate în articolul „România, o haltă spre Vest”
 Marea Britanie are nevoie de muncitori necalificaţi (care vin cu contract de muncă pe perioadă limitată, îndeosebi din Sri Lanka, Filipine, Nigeria şi Coasta de Fildeş), de persoane calificate în domeniul medical (fiind preferaţi chinezii şi filipinezii) şi în cel financiar (numai la Londra, în sistemul bancar lucrează aproximativ 30.000 de americani şi 11.000 de canadieni). Olanda are nevoie de specialişti în domeniile medical, al informaticii şi al telecomunicaţiilor, foarte apreciaţi fiind cetăţenii statelor est-europene. In Franţa, autorităţile apreciază că, în următorii 5 ani, vor fi necesari între 30.000 şi 60.000 de informaticieni. In acest scop, se înfiinţează tot mai multe şcoli de informatică, dar, întrucât nu se va putea acoperi astfel cererea de specialişti din domeniu, nevoia de forţă de muncă calificată străină devine tot mai acută. Conform unor cifre date publicităţii de Organizaţia Naţiunilor Unite, referitoare la imigranţii de pe teritoriul Franţei, 97% dintre aceştia sunt algerieni, două treimi din restul tunisieni şi portughezi şi o treime marocani. La o rată a şomajului estimată la 10%, nu este de aşteptat ca autorităţile franceze să îmblânzească legile privind imigraţia. In ultimii zece ani, cele mai multe cereri de azil s-au primit din partea cetăţenilor turci, urmaţi de cei români. In Spania, majoritatea persoanelor clandestine sunt africani (aproximativ 400.000). Spania este ţara cu cea mai mică rată a natalităţii din rândul statelor membre, estimându-se că, peste 10 ani, va fi necesar un număr foarte mare muncitori calificaţi în anumite domenii, îndeosebi în cel al turismului. In Spania, cei mai mulţi solicitanţi de azil sunt cetăţeni români. Cea mai mare parte a imigranţilor din Italia provin din Albania, Iugoslavia, Turcia, Grecia şi alte state balcanice. Mediile de afaceri din Italia fac presiuni asupra guvernului pentru a permite naturalizarea mai multor imigranţi care să acopere necesităţile de pe piaţa muncii. Azilanţii români sunt, ca număr, pe locul al IV-lea, după albanezi, iugoslavi şi irakieni. După 1990, Grecia a fost „invadată” de imigranţi din Europa de Est şi din fosta Uniune Sovietică. Grecia, ca şi Italia şi Spania, aduce muncitori sezonieri, care lucrează mai ales în sectorul agricol. Absenţa unei legislaţii clare în privinţa imigraţiei a făcut ca statele nord-europene să considere Grecia ca pe o „gazdă-temporară” pentru persoanele care doresc să ajungă ilegal în Vest.

III. POLITICA COMUNITARA IN DOMENIUL IMIGRATIEI
1. Necesitatea coordonării politicii în domeniul imigraţiei


După cum s-a constatat deja, politica „imigraţiei zero” din ultimii 30 de ani a fost ineficace; anual, pe teritoriul U.E. au intrat, în mod ilegal, circa 500.000 de persoane (o dovada în acest sens o constituie operaţiunile de regularizare, organizate, începând din anii ’70, de numeroase ţări membre; prin aceste operaţiuni s-a legalizat a posteriori situaţia a aproximativ 2 milioane de străini cu statut clandestin), şi s-a intensificat traficul ilegal de persoane. 

O politică anticipativă, care să conducă la reglarea fluxurilor migratorii şi la reducerea imigraţiei clandestine, trebuie să ţină seama de: 

- faptul că presiunile migratorii vor continua şi că o imigraţie ordonată şi controlată poate fi avantajoasă atât pentru statele membre, cât şi pentru imigranţi şi ţările lor de origine;

- faptul că o politică europeană de imigraţie trebuie să vizeze toate tipurile de imigraţie: imigraţia din motive umanitare, imigraţia pentru reîntregirea familiei şi imigraţia economică;

- necesitatea unei strategii comunitare coordonate, în parteneriat cu ţările de origine şi de tranzit, care poate fi mai eficientă decât politicile de multiplicare a măsurilor represive; 

- necesitatea unei politici coordonate care să conducă la reducerea, în ţările de origine, a cauzelor care determină emigraţia;

- punerea în aplicare a normelor comunitare de legislaţie a muncii în ţările membre.


Comisia Europeană consideră că adoptarea unei metode deschise de coordonare constituie cel mai bun mijloc de susţinere a dezvoltării unei politici comunitare în materia imigraţiei.


Utilizarea metodei deschise de coordonare, adaptată specificului imigraţiei, precum şi completarea cadrului legislativ vor permite elaborarea progresivă a unei politici comunitare în domeniul imigraţie, fondată pe principiul subsidiarităţii şi pe cel al solidarităţii dintre statele membre şi instituţiile europene. 

După cum am menţionat, Consiliul European de la Tampere a fixat orientările politice şi unele obiective ale politicii comune a U.E în domeniile cheie identificate: 

- o abordare globală a parteneriatului cu ţările de origine, avându-se în vedere aspectele politice, drepturile omului şi nivelul de dezvoltare din ţările şi regiunile de origine şi de tranzit;

- un regim de azil european comun fondat pe aplicarea integrală şi globală a Convenţiei de la Geneva;

- o politică de integrare energică, prin care să se asigure un tratament echitabil resortisanţilor din ţările terţe, şi care să le ofere acestora drepturi şi obligaţii comparabile cu cele ale cetăţenilor din Uniune;

- măsuri care să garanteze o gestiune mai eficientă a fluxurilor migratorii, fondate pe o cooperare mai strânsă între statele membre, precum şi între acestea şi ţările de origine şi de tranzit.

Comisia Europeană a acţionat conform programului stabilit la Tampere, pe care l-a detaliat în „Planul de lucru pentru examinarea progreselor realizate în vederea creării spaţiului „de libertate, de securitate şi justiţie” în Uniunea Europeană”. Ea a formulat deja propuneri şi a elaborat măsuri comune în materia azilului şi a imigraţiei, care, conform calendarului convenit, urmează să fie puse în practică până în 2004, cel târziu. Cele mai recente dispoziţii şi propuneri legislative în domeniu sunt prezentate în continuare.

In ce priveşte imigraţia legală, au fost adoptate dispoziţii legislative prin care se încurajează egalitatea de tratament indiferent de rasă sau origine etnică şi lupta împotriva rasismului şi a discriminărilor (Directive 2000/43/CE du Conseil du 29 juin 2000 relative à la mise en oeuvre du principe de l’égalité de traitement entre les personnes sans distinction de race ou d’origine ethnique; Directive 2000/78/CE du Conseil du 27 novembre 2000 portant création d’un cadre général en faveur de l’égalité de traitement en matière d’emploi et de travail).
La Consiliu se află spre examinare următoarele propuneri legislative înaintate de Comisia Europeană:

· propunere de directivă referitoare la reîntregirea familiei (COM (2000)624. Proposition de directive du Conseil relative au droit au regroupement familial);

· propunere de directivă referitoare la condiţiile comune de intrare şi sejur pentru resortisanţii din ţările terţe care urmează să  desfăşoare activităţi economice (COM (2001)386. Proposition de directive du Conseil relative aux conditions d’entrée et de séjour des ressortissants de pays tiers aux fins d’un emploi salarié et d’une activité économique indépendante). Urmează să se prezinte şi alte propuneri de directivă referitoare la admisia de resortisanţi din ţări terţe în scopul efectuării de studii şi al formării profesionale, precum şi în scopuri nelucrative;

· propunere de decizie-cadru privind combaterea traficului cu fiinţe umane (COM (2000)854. Proposition de décision-cadre du Conseil relative à la lutte contre la traite des êtres humaines);

· propunere de directivă referitoare la statutul resortisanţilor din ţările terţe, rezidenţi de lungă durată (COM (2001)127. Proposition de directive du conseil relative au statut des ressortissants de pays tiers résidents de longue durée).

In ce priveşte imigraţia clandestină şi combaterea traficului cu fiinţe umane s-au adoptat: 

· directiva referitoare la recunoaşterea reciprocă a deciziilor de îndepărtare a resortisanţilor din ţările terţe (Directive 2001/40/CE du Conseil du 28 mai 2001 relative à la reconnaissance mutuelle des décisions d’éloignement des ressortissants de pays tiers); 

· directiva referitoare la armonizarea sancţiunilor pecuniare aplicate transportatorilor care introduc pe teritoriul statelor membre resortisanţi din ţări terţe, care nu posedă documentele legale necesare (Directive 2001/51/CE du Conseil du 28 juin visant à completer les dispositions de l’article 26 de la convention d’application de l’accord de Schengen du 14 juin 1995; la directive vise l’harmonisation des sanctions pécuniaires imposées aux transportateurs acheminant sur le territoire des Etats membres des ressortissants des pays tiers démunis des documents nécessaires pour y être admis); 

· o directivă referitoare la înăsprirea cadrului penal în ce priveşte ajutorul acordat pentru intrarea şi sejurul clandestin al resortisanţilor din ţările terţe. 


 Alte propuneri:

· Propunere de reglementare a Consiliului privind modificarea reglementării CE no.1683/95 pentru stabilirea unui model tip de viză (COM (2001) 157 final. Proposition de Règlement du Conseil modifiant le règlement (CE) no.1683/95 établissant un modèle type de visa)
· Propunere de directivă a Consiliului referitoare la condiţiile în care resortisanţii ţărilor terţe pot circula liber pe teritoriul statelor membre pe o durată maximă de 3 luni, la introducerea autorizaţiei speciale de călătorie şi la stabilirea condiţiilor de intrare pentru o deplasare de maximum 6 luni (COM(2001)388 final. Proposition de directive du Conseil relative aux conditions dans lesquelles les ressortissants de pays tiers peuvent circuler librement sur le territoire des Etats membres pendant une durée maximale de trois mois, introduisant une autorisation spécifique de voyage et fixant les conditions d’entrée en vue d’un déplacement d’une durée maximale de six mois)
· Propunere de directivă a Consiliului privind normele minimale referitoare la primirea solicitanţilor de azil în statele membre (COM (2001)181. Proposition de directive du Conseil relative à des normes minimales pour l’accueil des demandeurs d’asile dans les États membres)
· Propunere de reglementare a Consiliului pentru stabilirea criteriilor şi mecanismelor de determinare a statului membru responsabil cu examinarea unei cereri de azil prezentată în unul din statele membre, de către un resortisant dintr-o ţară terţă (COM (2001) 447 final. Proposition de règlement du Conseil établissant les critères et mécanismes de détermination de l’État membre responsable de l’examen d’une demande d’asile présentée dans l’un des États membres par un ressortissant d’un pays tiers)
· Propunere legislativă pentru înfiinţarea unui nou instrument bugetar aplicabil în domeniul cooperării cu ţările terţe în materie de imigraţie (Appel à propositions. JHA/A2/2001/HLWG. Actions préparatoires: “Coopération avec les pays tiers en matière d’immigration”. Ligne budgétaire: B7-667).

In prezent, Comisia pregăteşte o comunicare privind lupta împotriva imigraţiei clandestine, care va cuprinde un vast plan de acţiune pentru coordonarea şi consolidarea acţiunilor în acest domeniu. Ea va fi urmată de o altă comunicare privind politica comunitară în materia reîntoarcerii.

In concluziile prezentate în comunicarea privind politica comunitară în domeniul imigraţiei, având în vedere caracterul multidimensional al fenomenului migraţiei, numărul mare al responsabililor în gestiunea fluxurilor migratorii şi răspunderea permanentă a statelor membre în aplicarea politicii în domeniul imigraţiei, Comisia a propus crearea, la nivel comunitar, a unei proceduri deschise de coordonare politică. Această politică trebuie examinată în contextul iniţiativelor comunitare referitoare la mobilitatea muncitorilor, prevăzute în comunicarea Comisiei privind strategia în favoarea mobilităţii în cadrul spaţiului european de cercetare (COM (2001) 331 DIN 20.06.2001). Comunicarea Comisiei Europene  privind o metodă deschisă de coordonare a politicii comunitare în domeniul imigraţiei (iulie 2001) urmează să constituie baza lucrărilor Conferinţei europene privind migraţia (care va avea loc în perioada 16-17 octombrie 2001) şi va pregăti calea pentru examinarea, în cadrul reuniunii Consiliului European de la Laeken din decembrie 2001, a progreselor realizate în crearea spaţiului de libertate, securitate şi justiţie.

2. Orientări propuse de Comisia Europeană pentru o politică            comună în domeniul imigraţiei
Metoda deschisă de coordonare se bazează pe aprobarea, de către Consiliu, a orientărilor plurianuale pentru Uniune, orientări care să fie însoţite de un calendar al obiectivelor pe termen scurt, mediu şi lung. Aceste orientări urmează a fi transpuse în politicile naţionale prin stabilirea de obiective corespunzătoare, care să ia în considerare specificul naţional şi regional. 

Comisia a propus, mai întâi, definirea orientărilor în domeniul parteneriatului cu ţările terţe şi al integrării resortisanţilor lor, urmând ca ele să fie aprobate de Consiliu în anul 2002. 

In domeniul gestiunii  fluxurilor migratorii

Interacţiunea dintre diferitele faţete ale politicii referitoare la migraţie – aspecte umanitare şi economice, imigraţie clandestină şi traficul cu fiinţe vii – şi necesitatea tratării lor separat, fără a se ignora legăturile dintre ele, impun adoptarea de măsuri care să vizeze promovarea cooperării între statele membre, între acestea şi ţările terţe, precum şi facilitarea schimbului de experienţă. Importanţa migraţiilor ca factor de influenţă în situaţia demografică a Uniunii reclamă punerea în practică a unor proceduri adecvate legate de politicile elaborate în alte domenii, îndeosebi în cel economic şi social. 

Prima orientare: elaborarea unei abordări globale şi coordonate a gestiunii migraţiilor la nivel naţional, asigurându-se: 

- luarea în considerare a legăturilor şi interacţiunilor dintre diferite tipuri de fluxuri migratorii: persoane admise pentru motive umanitare, persoane admise în scopul desfăşurării unei activităţi salariale sau independente, de studii sau de formare, de turism sau în scopuri nelucrative. Alţi factori de care trebuie să se ţină seama sunt: impactul flexibilizării condiţiilor de intrare a migranţilor economici asupra cererilor de azil şi asupra imigraţiei clandestine; legăturile dintre strategiile de luptă împotriva muncii la negru şi presiunea migraţiei; evaluarea resurselor necesare pentru integrarea migranţilor şi a contribuţiei lor la dezvoltarea economică şi socială;

- sporirea contribuţiei statelor membre la îmbunătăţirea activităţilor de colectare şi de analiză a statisticilor privind migraţia, pentru punerea în practică, în mod corespunzător, a planului de acţiune ce va fi adoptat de Consiliu.

A doua orientare constă în îmbunătăţirea sistemului de difuzare a informaţiilor referitoare la posibilităţile legale de intrare în U.E şi la  consecinţele utilizării filierelor clandestine, prin:

- înfiinţarea de servicii de informare eficiente (crearea de pagini speciale pe Internet, deschiderea unor birouri de informaţii, măsuri speciale de publicitate), care să ofere resortisanţilor ţărilor terţe toate datele privind posibilităţile legale de intrare pe teritoriul statelor membre, procedurile prevăzute pentru solicitarea permiselor de sejur şi de muncă, etc;

- încurajarea cooperării şi a schimbului de informaţii între serviciile consulare ale statelor membre, care funcţionează în ţările de origine, pentru soluţionarea  eficientă şi coerentă a solicitărilor de vize U.E.;

- în cooperare cu ţările terţe, lansarea unor campanii de sensibilizare a opiniei publice cu privire la riscurile trecerii frauduloase a frontierei şi ale traficului ilegal cu fiinţe umane.

A treia orientare: întărirea luptei împotriva imigraţiei clandestine, a trecerii frauduloase a frontierei şi a traficului ilegal cu fiinţe umane, având în vedere următoarele:

- o abordare coerentă şi echilibrată a problematicii referitoare la responsabilităţile umanitare, la imigraţia legală şi la combaterea reţelelor ilegale de imigraţie;

- identificarea traseelor şi a transferului ilegal de persoane între ţările şi regiunile de origine şi ţările gazdă, via ţările de tranzit;

- aplicarea unor sancţiuni legale comune pentru comiterea de infracţiuni legate de migraţia ilegală şi/sau traficul ilegal cu fiinţe umane;

- realizarea de progrese în întărirea controalelor la frontierele externe ale Uniunii. 

In domeniul admiterii de migranţi economici

Pentru a face faţă penuriei crescânde de forţă de muncă, numeroase state membre apelează la recrutarea activă de migranţi economici; în contextul îmbătrânirii populaţiei şi al declinului demografic, Comisia consideră necesară revizuirea posibilităţilor legale de admisie a resortisanţilor din ţările terţe.  Admiterea de migranţi în scopuri economice trebuie să se facă în parteneriat cu ţările de origine şi în cadrul strategiei europene în domeniul muncii, pe baza unor proceduri definite în propunerile legislaţiei comunitare referitoare la admiterea de resortisanţi din ţări terţe în scopuri profesionale (COM (2001) 386 „Conditions d’entrée et de séjour des ressortissants de pays tiers aux fins d’un emploi salarié et d’une activité économique indépendante”). Aceste dispoziţii legislative definesc procedurile şi condiţiile de admitere a resortisanţilor din ţările terţe pe piaţa muncii, dar numai statele membre urmează să efectueze selecţionarea migranţilor economici şi să determine numărul necesar al acestora. 

Comisia consideră că trebuie luate măsuri suplimentare pentru eradicarea muncii la negru, fenomen care încurajează imigraţia clandestină şi traficul ilegal cu fiinţe umane.

A patra orientare: punerea în practică, în cadrul strategiei europene privind forţa de muncă, a unor proceduri de deschidere a pieţei muncii pentru resortisanţii ţărilor terţe. In acest scop, statele membre trebuie să se asigure că:

- procedurile deja aplicate permit să se stabilească concret contribuţia economică a migranţilor activi; se recomandă luarea în consideraţie a capacităţii şi resurselor disponibile pentru primirea şi integrarea noilor imigranţi şi situaţia resortisanţilor din ţările terţe care au deja domiciliul în statele membre (de exemplu, persoanele admise pentru reîntregirea familiei, persoanele care beneficiază de protecţie temporară etc.);

- legislaţia naţională conţine proceduri simple şi transparente de soluţionare a cererilor formulate de resortisanţii din ţările terţe, pentru obţinerea permiselor de muncă; 

- se respectă obligaţia de a se notifica Comisiei informaţiile referitoare la angajarea de resortisanţi din ţările terţe (conform art.30 din propunerea de directivă privind angajarea de resortisanţi din ţările terţe), ceea ce va permite efectuarea unui  util schimb de opinii asupra acţiunilor complementare ce trebuie întreprinse în materia imigraţiei;

- recrutarea resortisanţilor din ţările terţe se face în conformitate cu legislaţia naţională şi comunitară referitoare la angajarea resortisanţilor din ţările terţe, cu accent asupra combaterii  angajărilor ilegale;

- o atenţie specială se acordă statutului femeilor, din ce în ce mai numeroase în rândul migranţilor economici care doresc să intre pe teritoriul Uniunii. 

In domeniul parteneriatului  cu ţările terţe

Pentru încurajarea unei cooperări structurate şi coerente cu ţările terţe în domeniul fluxurilor migratorii, Consiliul European a recomandat punerea în aplicare a unui parteneriat atât la nivel naţional, cât şi european.

Intr-o primă etapă, cele două părţi urmează să definească principalele aspecte ale imigraţiei care urmează a fi supuse dialogului (cu includerea problemelor referitoare la drepturile omului şi la dezvoltarea politică, economică şi socială a ţării), precum şi modalităţile concrete de realizare  a parteneriatului (forumuri sau acorduri bilaterale).

A cincea orientare: integrarea problemelor referitoare la migraţie în relaţiile cu ţările terţe, în special cu ţările de origine, luându-se în considerare:

- dimensiunea migraţiei din ţara respectivă, cu ocazia pregătirii şi punerii în aplicare a programelor de dezvoltare şi de cooperare; 

- maximizarea impactului pozitiv al migraţiei, ca factor de dezvoltare pentru ţările de origine, concomitent cu minimizarea efectelor negative;  

- promovarea unor scheme speciale de mobilitate între statele membre şi ţările terţe, prin intermediul cărora să se determine conservarea şi dezvoltarea legăturilor imigranţilor cu ţările de origine.
 In acest sens, ar putea fi avute în vedere: reexaminarea prevederilor legale prin care se restrânge libera circulaţie a migranţilor între ţările de reşedinţă şi ţările de origine; suscitarea interesului migranţilor pentru proiectele de dezvoltare, iniţiativele comerciale şi de formare existente în ţările de origine; acordarea de ajutoare financiare, inclusiv furnizarea de capital-risc, care să ajute candidaţii la reîntoarcere să se reinstaleze în ţările de origine;

- luarea unor măsuri pentru descurajarea emigraţiei resortisanţilor din ţările terţe care nu au fost admişi în unul din statele membre; 

- încurajarea eforturilor depuse de ţările terţe pentru gestionarea fluxurilor migratorii şi pentru elaborarea de dispoziţii legislative şi de structuri conforme normelor internaţionale;

- sporirea, în ţările de origine, a numărului de măsuri destinate facilitării reintegrării sociale şi economice a victimelor traficului ilegal de persoane umane.

In domeniul integrării  resortisanţilor din ţările terţe

Luând în consideraţie procentul din ce în ce mai ridicat al resortisanţilor străini în populaţia statelor membre, reuşita politicii comunitare în materie de imigraţie va depinde în mare măsură şi de gradul şi modul de integrare a imigranţilor în ţările gazdă. Absenţa unei societăţi tolerante şi favorabile inserţiei, în care minorităţile etnice să poată trăi în armonie cu populaţia locală, deschide calea discriminării, excluderii sociale şi intensificării rasismului şi xenofobiei.

A şasea orientare: asigurarea elaborării unor politici de integrare a resortisanţilor din ţările terţe care domiciliază legal pe teritoriul unui stat membru, prin:

- identificarea priorităţilor şi a resurselor, în vederea elaborării unei politici globale de inserţie a imigranţilor în societatea-gazdă;

- instaurarea unui cadru care să garanteze participarea factorilor locali şi regionali, a partenerilor sociali, a societăţii civile şi a imigranţilor înşişi, la elaborarea şi punerea în practică a strategiei naţionale;

- încurajarea integrării imigranţilor prin intermediul unor campanii de informare şi sensibilizare a opiniei publice; 

- adoptarea de măsuri specifice pentru integrarea socială şi economică a femeilor şi a migranţilor din generaţia a doua;

- elaborarea de programe pentru facilitarea instalării noilor imigranţi şi a familiilor lor;

- sprijin social, economic şi medical acordat victimelor traficului ilegal cu fiinţe umane, în timpul sejurului temporar pe teritoriul Uniunii;

- garantarea unui tratament echitabil pentru resortisanţii din ţările terţe care domiciliază legal în statele membre. 

3.Propuneri de instrumente şi metode de lucru

Planuri naţionale de acţiune

Pentru punerea în practică a orientărilor în materia imigraţiei, statele membre vor pregăti planuri naţionale de acţiune, care urmează să fie reexaminate şi adaptate anual. Alcătuite din două capitole, aceste planuri vor prezenta, în primul capitol, un bilanţ al acţiunilor întreprinse în anul precedent pe baza orientărilor europene,
 iar în capitolul doi, propuneri de aplicare a orientărilor în materie de migraţie pentru anul care urmează
.

Pe baza acestor rapoarte, Comisia va pregăti un raport de sinteză care va evidenţia problemele comune şi va identifica soluţiile care ar putea fi armonizate. 

Elaborarea şi evaluarea politicii comunitare în materia imigraţiei

Comisia va contribui activ la susţinerea şi elaborarea unei politici comune în materia imigraţiei, activităţile ei urmând să se concretizeze, în principal, în: 

- controlul aplicării dispoziţiilor legislative în domeniu, pentru a se asigura coerenţa de acţiune a statelor membre;

- prezentarea de propuneri de iniţiative legislative pentru aplicarea politicii comune;

- încurajarea schimburilor de informaţii, de experienţă şi de practici între statele membre;

- elaborarea propunerilor de orientări europene ce urmează a fi aprobate de către Consiliu;

- urmărirea şi evaluarea punerii în aplicare a orientărilor, prin intermediul raportului de sinteză ce va fi prezentat Consiliului; după cum s-a menţionat, raportul va fi întocmit pe baza analizei rapoartelor naţionale transmise Comisiei şi cuprinde şi recomandări pentru politica comună în materia imigraţiei, precum şi propuneri de revizuire a orientărilor europene;

- examinarea posibilităţii şi oportunităţii reformei şi extinderii reţelei EURES
 în scopul furnizării de informaţii complete asupra posibilităţilor de muncă, a condiţiilor de viaţă şi de muncă ce pot fi oferite resortisanţilor din ţările terţe aflaţi în căutarea unui loc de muncă într-un stat membru;

- integrarea problemelor imigraţiei în cadrul relaţiilor cu ţările terţe, îndeosebi cu ocazia elaborării de strategii pentru fiecare ţară.

Participarea instituţiilor europene

Având în vedere caracterul multidimensional al politicii în materia imigraţiei, Parlamentul European, Comitetul economic şi social şi Comitetul regiunilor trebuie să coopereze strâns în elaborarea şi punerea în practică a politicii comunitare în acest domeniu. Comisia urmează să prezinte şi acestor instituţii raportul anual privind migraţia, precum şi orientările europene în materia imigraţiei.

Participarea societăţii civile

Comisia va lua măsuri pentru favorizarea dialogului, la nivel european, cu societatea civilă. Participarea activă a responsabililor politici, a partenerilor sociali, a factorilor regionali şi locali şi a altor organizaţii de profil, precum şi a organizaţiilor neguvernamentale şi a asociaţiilor de migranţi, precum şi media, (atât de la nivel naţional cât şi european), reprezintă cheia succesului acestei politici şi al realizării obiectivelor stabilite în orientări. Statele membre urmează să adopte, la nivel naţional, măsuri corespunzătoare în acest sens. 

Alte măsuri

Comisia va juca un rol important în urmărirea şi evaluarea politicii comune, în promovarea cooperării între statele membre şi factorii în cauză, în identificarea şi încurajarea schimbului celor mai bune practici. Cooperarea administrativă va fi facilitată prin programul de acţiune propus în domeniile frontierelor externe, al vizelor, al azilului şi al imigraţiei (programul ARGO - care a succedat programul Odysseus - COM (2001)... Proposition de décision du Conseil adoptant un programme d’action en vue de la mise en place d’une coopération administrative dans les domaines des frontières extérieures, des visas, de l’asile et de l’immigration)

Comisia apreciază că este necesar un program mai vast care să favorizeze schimbul de informaţii şi de practici eficiente între numeroasele instanţe oficiale şi organizaţii (mai ales în ce priveşte integrarea resortisanţilor din ţările terţe) precum şi pentru susţinerea acţiunilor destinate evaluării şi fixării obiectivelor europene în materia imigraţiei.  Comisia intenţionează să formuleze unele propuneri referitoare la un program de acţiune comunitar specific care să completeze programele de luptă împotriva discriminării şi a promovării inserţiei sociale.

După examinarea, de către Consiliu, a propunerilor referitoare la mecanismul de coordonare (eventual cu ocazia reuniunii de la Laeken din decembrie 2001), Comisia va studia sugestiile şi aprecierile făcute referitoare la orientările europene în materie de imigraţie şi la liniile directoare ale planurilor de acţiune naţionale, şi va prezenta Consiliului, spre aprobare, propuneri corespunzătoare în domeniu. 

*


Conform Memorandumului Benelux în domeniul justiţiei şi al afacerilor interne,
 prin care ţările Benelux doresc să formuleze un mesaj politic voluntar de reînnoire a angajamentului celor 15 pentru continuarea construcţiei spaţiului de libertate, securitate şi justiţie, Reuniunea de la Laeken din decembrie 2001 urmează să evalueze modul de aplicare a concluziilor şi calendarului stabilite la Reuniunea de la Tampere.


In perspectiva acestei reuniuni, ţările Benelux şi-au stabilit o serie de programe prioritare, care au ca axă centrală dezvoltarea politicii comune de azil şi imigraţie, intensificarea luptei împotriva traficului uman, prin înfiinţarea de   mecanisme de coordonare regulată.


Programele prioritare vizează:

1. Realizarea unui  spaţiu de libertate deschis şi controlabil, prin:

- o politică de azil comună şi solidară, fidelă tradiţiei de protecţie a refugiaţilor:

- o politică comună echilibrată în domeniul imigraţiei, care să permită gestionarea „pro-activă” a fluxurilor migratorii, având ca obiective:

- organizarea de către Preşedinţia belgiană a unei conferinţe internaţionale având ca temă identificarea modalităţilor de realizare a unei politici globale, care să integreze aspecte multiple ale imigraţiei: prevenirea imigraţiei şi parteneriatul cu ţările de origine; gestionarea fluxurilor de migraţie; migraţia economică controlată; integrarea imigranţilor;

- intensificarea luptei împotriva imigraţiei ilegale, îndeosebi împotriva traficului uman;

- o politică coerentă în materie de repatriere, concretizată prin încheierea acordurilor de readmisie;

- întărirea controlului la frontierele prezente şi viitoare ale U.E;

- favorizarea integrării prin măsuri împotriva rasismului, a xenofobiei, prin aplicarea principiului non-discriminării, precum şi prin apropierea statutului rezidenţilor legali de lungă durată de statutul cetăţenilor UE.

2. Realizarea unui spaţiu de securitate garantat de o politică comună împotriva criminalităţii.

3. Realizarea unui spaţiu al justiţiei eficiente, transparente şi accesibile.

IV. MASURI PROPUSE IN URMA ATACURILOR TERORISTE DIN S.U.A.

Lucrarea de faţă are la bază două documente ale Comisiei Europene referitoare la fenomenul imigraţiei: Comunicarea Comisiei Europene privind o metodă deschisă de coordonare a politicii comunitare în materie imigraţiei, din 11 iulie 2001 şi Comunicarea Comisiei Europene intitulată „O politică comunitară în materia imigraţiei”, din 22 noiembrie 2000.

Desigur, recentele atacuri teroriste din SUA vor avea anumite efecte şi în politica Uniunii Europene în domeniul imigraţiei, îndeosebi cea privind combaterea imigraţiei clandestine.

Astfel, la reuniunea miniştrilor de justiţie şi ai afacerilor interne din ţările membre, care a avut loc la 20 septembrie 2001, s-au propus deja o serie de măsuri, printre care menţionăm: înfiinţarea, cât mai rapid posibil, a unei reţele pentru schimbul de informaţii privind vizele acordate; intensificarea controalelor la frontierele externe; sporirea vigilenţei la eliberarea documentelor de identitate şi a titlurilor de sejur; efectuarea de controale sistematice ale documentelor de identitate ale persoanelor aflate pe teritoriul U.E., în vederea detectării documentelor falsificate.

Cu ocazia unei întâlniri desfăşurate la München cu deputaţii SPD (social-democraţi) din Bavaria, în data de 20 septembrie 2001, Comisarul european pentru extindere, Günter Verheugen a declarat că, după atacurile comise în Statele Unite ale Americii, ţările candidate pentru aderarea la U.E. trebuie să se aştepte ca exigenţele din domeniul securizării frontierelor să fie mult mai ridicate. In opinia lui, decizia de consolidare a securităţii frontierelor nu trebuie să sufere nici un fel de întârziere.

La 21 septembrie 2001, reunit în sesiune extraordinară pentru a analiza situaţia internaţională creată în urma atacurilor teroriste din S.U.A., Consiliul European şi-a exprimat acordul cu cele două propuneri adoptate de Comisia Europeană la 19 septembrie 2001, în scopul accelerării armonizării legislative şi al întăririi cooperării penale europene: Propunere de Decizie-cadru a Consiliului referitoare la lupta împotriva terorismului (COM (2001) 521 final. Proposition de Décision-Cadre du Conseil relative à la lutte contre le terrorisme) şi Propunere de Decizie-cadru referitoare la mandatul de arest european şi la procedurile de predare între statele membre (COM (2001) 522 final. Proposition de Décision-Cadre du Conseil relative au mandat d’arrêt européen et aux procédure de remise entre Etats membres).

� La Reuniunea Consiliului European de la Tampere, Grecia a propus includerea principiului solidarităţii financiare în domeniul controlului frontierelor externe ale Uniunii. Propunerea nu a fost reţinută, urmând ca problema sprijinului financiar specific să se reia în momentul concretizării viitoarelor aderări.


� Astfel, în Germania şi Italia, determinarea cotelor de imigraţie în scopul satisfacerii nevoilor economiei, confruntată cu nevoia de forţă de muncă calificată în anumite sectoare, constituie o evoluţie semnificativă. In Franţa, problema cotei de imigraţie rămâne o problemă delicată, nefiind însă exclusă, după cum a arătat recent ministrul de externe francez, antamarea unei eventuale politici de cote.


� Sursa: Document de travail d’Eurostat „National and Regional Population Trends in the European Union”, citat în  Communication de la Commission au Conseil et au Parlement Européen – Une politique communautaire en matière d’immigration, Commission des Communautés Européennes, Bruxelles, le 22.11.2000, COM (2000) 757 final.


� EUROSTAT este Oficiul pentru statistică al Comunităţilor Europene. Creat în 1953, el are rolul de a elabora statistici comparative la nivel european.  In iunie 1997, Tratatul de la Amsterdam a conferit, pentru prima oară (art.285) o bază constituţională statisticii comunitare.  


� Comisia Europeană a estimat că, pentru ca UE să poată fi competitivă în „noua economie a societăţii informaţionale”, în anul 2002, vor fi necesari 1,6 milioane experţi; în momentul actual, Germania şi Marea Britanie sunt ţările care au cea mai mare nevoie de astfel de experţi. 


In 10 ani, circa 50% din locurile de muncă din Europa vor avea legătură cu noile tehnologii de informaţie, aşteptându-se ca, de la 29 milioane angajaţi (28%) cu acces la Internet la locul de muncă, în anul 2004, numărul lor să crească la 77 milioane (70%). Cheia rezolvării acestei probleme o constituie canalizarea eforturilor în direcţia pregătirii adecvate a noii generaţii pentru a fi aptă să răspundă cerinţelor tehnologice în continuă modificare. (Sursa: Tribuna Economică nr.25/2000, p.72).


�Articolul “Ministrul german de interne se pronunţă în favoarea unei imigraţii “foarte flexibile”. Ziarul “Adevărul” din 4 august 2001 


 Articolul “Noua lege a imigraţiei face valuri în Germania – Extrase dintr-un comentariu al postului german de televiziune Deutsche Welle”. Ziarul “Adevărul” din 11 august 2001


� Articolul “România, o haltă spre Vest”. Autor Cristian Burcioiu.  Ziarul “Libertatea” din 10 iulie 2001


� Linia bugetară B7-667 privind cooperarea cu ţările terţe în domeniul migraţiei are ca scop finanţarea programelor şi proiectelor din cadrul parteneriatului cu ţările de origine şi de tranzit în materia imigraţiei.


� Comisia a solicitat Eurostat elaborarea unui studiu statistic referitor la intrarea şi sejurul legal pe teritoriul U.E. al resortisanţilor din ţările terţe, pe baza datelor puse la dispoziţie de statele membre. Această lucrare va constitui una din măsurile cheie ale planului de acţiune propus de Consiliu pentru  analiza comună şi pentru îmbunătăţirea  schimbului de statistici în materie de azil şi migraţie. 


� De exemplu, în noul program-cadru 2002-2006 pentru activităţi de cercetare, propus de Comisie (COM (2001) 94 final, regimul internaţional de burse de studii Marie Curie, propus în scopul atragerii de cercetători din ţări terţe, va prevedea, pentru economiile noi şi pentru ţările în dezvoltare, acordarea de credite bursierilor care doresc să se reîntoarcă în ţările de origine.


� In capitolul „bilanţ”, planurile naţionale de acţiune vor cuprinde: statistici privind numărul şi situaţia resortisanţilor din ţările terţe admişi în cursul anului precedent, pe categorii, inclusiv informaţii corelative cuprinse în planurile naţionale de muncă; comentarii privind cooperarea între autorităţile naţionale, puterile locale şi regionale, partenerii sociali, organizaţiile neguvernamentale şi imigranţi, ca şi eficienţa politicii în materie de imigraţie; informaţii privind interacţiunea dintre măsurile luate şi fluxurile legale şi clandestine; precizări asupra resurselor folosite şi a experienţelor şi practicilor interesante identificate, ca şi asupra dificultăţilor întâmpinate, ţinând cont de faptul că soluţionarea lor trebuie să se realizeze la nivel european. Bilanţul trebuie să conţină  aprecieri asupra aplicării directivelor comunitare pertinente, a transpunerii lor în dreptul naţional şi asupra efectelor lor pe plan naţional.


� In cel de-al doilea capitol, statele membre vor descrie propunerile de acţiuni la nivel naţional, regional şi local în vederea aplicării orientărilor europene, indicând obiectivele concrete fixate pentru fiecare dintre ele, precum şi calendarul acestora. Se va menţiona şi necesarul de muncitori străini, estimat în conformitate cu planurile naţionale de muncă.





� Infiinţată în 1993, reţeaua EURES are ca obiect de activitate realizarea şi facilitarea schimburilor de informaţii referitoare la cererea şi oferta de forţă şi locuri de muncă. Reţeaua a fost destinată sprijinirii persoanelor care sunt în căutarea unui loc de muncă, precum şi a angajatorilor din ţările U.E., Norvegia şi Islanda, care doresc fie să lucreze în străinătate, fie să recruteze personal din afara ţării de origine.


Instrument direct de recrutare şi plasare a forţei de muncă, reţeaua s-a constituit ca un parteneriat între Comisie, serviciile publice de muncă din cele 17 state şi alte organisme (mai ales parteneri sociali locali şi colectivităţi teritoriale) care se ocupă de fenomenul mobilităţii muncitorilor europeni.


EURES este coordonată de Comisia Europeană, prin Biroul european de coordonare (BEC-DEV/A/3), care organizează şi activităţi comune de formare, informare şi promovare în cadrul reţelei şi care acordă ajutor financiar partenerilor Comisiei.


�  Sursa. Internet. Memorandumul Benelux în domeniul justiţiei şi al afacerilor interne, în vederea Reuniunii de la Laeken din decembrie 2001 (dat publicităţii de Ministerul Afacerilor Externe din Olanda).

